정조 23년
己未八月初五日卯時上御誠正閣藥房入診大臣備局堂上引見入侍時藥房都提調李秉模提調金文淳副提調李冕膺記事官柳台佐記注官金景煥承膺祚右承旨鄭尙愚假注書呂東植事變假注書趙碩章右議政李時秀刑曹判書李得臣兵曹判書李在學行大護軍李邦一戶曹判書趙鎭寬禮曹判書徐龍輔同知中樞府事徐有大漢城左尹申大顯行護軍李漢豐李書九掌令南惠寬修撰曺允遂醫官金孝儉白尙一李敬培李周憲李惟鑑玄必采吳千根以次進伏訖秉模等曰近日朝夕稍有涼意日間聖體候若何上曰一樣矣秉模等曰寢睡水剌之節何如上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上曰此時朝霧大善於禾穀矣秉模曰此時朝霧果是不易得之豐徵矣仍奏曰醫官待令入診何如上曰置之上曰幸行以十九日爲定而記昔先朝時陪謁是陵御極以後一未展謁此陵寢所重與健元陵無間而至今未遑一念憧憧矣仍敎時秀曰卿於受由往來時當見之矣治道之際禾穀果無所妨耶時秀曰西洞口新作路不過十許里而路傍所種皆是田穀田亦早收間或未收者只是豆太而豆太則雖未熟徑收亦以靑太用之似無見棄者矣在學曰臣亦問於畿營校屬則亦以爲無他雜穀只爲豆太云矣上敎龍輔曰明陵弘陵曲墻修改吉時以午時爲定而若於一日內可以竢役則當日寅卯間亦當有吉時不必遲待午時矣龍輔曰一日內則恐難告竣矣上曰曲墻東西則無有頉處乎龍輔曰東西則果爲無頉而臣於奉審時詳爲審察則曲墻地臺稍欠堅緻須以新石修築然後庶有完固之效矣上曰卿須各別董飭郞官亦以解事人帶去必爲完固善築之地而石材則洞口內如有可用者取用好矣龍輔曰兩陵陵官當爲兼監役而或生疎或年老矣上曰明陵弘陵陵官竝他司中相換出榻敎又敎曰政官牌招開政出榻敎上曰次對爲之秉模曰此平安監司韓用龜狀啓也因江界詢瘼諸條覆啓行會枚擧江界府使李健秀牒呈以爲每年給倭例貿蔘向在辛亥分數移劃於倭譯而一年二年蔘種漸稀採取絶罕故斂價貿充而元價外添徵少不下六七千兩今年如此明年又如此則民無支保之勢例貿蔘十五斤中以五斤之數依辛亥例付之倭譯給價貿納則足爲江民息肩之道而辛亥添價每兩爲六十八兩則今此五斤添價當爲五千四百四十八兩會付耗條一千四百石特命區劃則庶可有措處之道還弊則一自貿蔘分定之後昔者千戶今焉百家目下還穀竝會內外應留爲七千六百石零當分爲四萬五千四百石零則每戶多者折米十餘包少不下六七包民何以支吾乎本府留庫條中加分一萬石乃是把糧給代條一千石取耗之穀自今爲始留置於本府每年一千石式元還中劃出上下於把糧則萬石之還自可減分千石之穀逐年取用則元摠亦必漸減一萬石加分條酌量移排於淸南穀少民多邑留庫條中依此數分糶取耗添錄會案歲以爲常該府穀多之弊不期祛而自祛竝請令廟堂稟處虛結事今此千結云者旣無區別執摠之事結數多寡姑難的知從實踏驗隨起收稅然後可無白地冤徵之弊防軍事頉其採役專責防守者固是得宜而沿江列把設施之法本自嚴重革罷當否亦難輕議慈城開闢事則今若依請曲施連年許闢則已墾之土隨闢隨陳還集之戶乍入乍散貽害蔘場有違邊制更加十分詳察追後登聞爲辭矣例貿蔘之辛亥變通卽朝家曠絶之恩爲江民再生之秋其時府使旣以蔘無闕封之慮戶有日增之效登聞朝廷而其間不過爲八九年今所說弊少無異於辛亥以前詢瘼諸條仰對之該校卽又辛亥變通時任使之首鄕也審如是也則其時蔘無闕封之慮戶有日增之效云者未免矛盾如或後來之官不能善遵前人之政以至於此則在朝家綜名核實之道竝施重典在所不已今若不究委折又於十五斤蔘中欲減五斤則不出多年必全減而後已以四五百里蔘場五斤加減有何損益乎此則決難聽施還穀減分事淸南諸邑如可移排此數而民不爲病則依狀請施行虛結之弊旣云踏驗釐正釐正形止使之報來防守軍惟在該府隨時制置之如何至於慈城開闢事前以置之已爲覆啓姑無可論而竊觀該府事勢民之去留係於役之苦歇役之苦歇係於蔘之豐嗇今若嚴護蔘場以絶潛採之路合力慈城以開互資之需則奚但三數十斤之優可辦出哉爲今之計莫如久任責成於該府使俾告厥功如有不效明正不職之罪然後事有擔着民可奠安諸般弊瘼自當不期祛而自祛以此分付何如上曰依爲之諸條弊端惟在該倅之擧職與否該倅之果然擧職觀於近日奉公未知其可合而久當有益知其擧職與不擧職之實績爲先限蘇弊間勿爲差代蔘盛土闢戶增糴均役蠲界定等修擧形止令道臣每於臘等考績別具狀本後錄論理條聞事分付可也出擧條秉模曰近來家蔘在在有之江界亦種家蔘以給倭人則事甚便好蓋他處家蔘則倭人必知之而不受若種於江界則其爲江蔘一也臣意則此可爲省費之道矣上曰右相之意何如時秀曰近來家蔘甚多若令江界亦爲種之則山蔘漸貴仍有絶種之慮臣則以爲不可輕許矣上曰諸宰中如有所見亦陳可也文淳曰家蔘亦有藥力而近來江界亦多有之云以此給倭則雖有目前之效而山蔘漸貴亦爲可悶矣鎭寬曰近聞江界亦有家蔘初年所種無異山蔘彼人之知得與否雖未可知而蔘政則必有所益臣則以爲無所妨矣上曰關東封進蔘近甚品劣此亦紀綱所在矣時秀曰臣於待罪該道時見之則列邑所進皆爲臨時來納故亦無點退之暇不得不以此封進若預爲嚴束則似或稍勝矣上曰江界別貿蔘當於秋間上來乎文淳曰然矣上曰當初則頗爲品好昨年再昨年以來全不成樣不可入於湯劑所用今年若又如是則當嚴處自藥院各別關飭也昨年封進該倅是李健秀而再昨年則誰也文淳曰再昨年則李仁秀也上曰與御將爲幾寸漢豐曰俱是臣之九寸姪矣上曰兩年封進俱爲駭然今年則卿亦言及俾勿如是也仍敎曰別貿之價爲幾何書九曰以公穀會減而數爻則未得詳知矣上曰卿須抄出以入可也命大臣就座上曰幸行時各司章標管於備局乎龍輔曰然矣敎書九曰自廟堂各別申飭而如或現頉則有司堂上當任其責矣上曰近日三南雨澤俱爲周洽而嶺南中長鬐機張兩邑有未足之患云此兩邑果是至小之邑耶秉模曰果然矣上曰北道穡事則差過念間可保無慮矣秉模曰然矣而海西則黍粟幾爲登場云矣上曰刑判新遞完伯本道農形果有所聞否得臣曰蘆嶺以南皆爲豐登而右沿諸邑間有中伏始移處如金溝全州高敞興德等邑亦有未足處云矣上曰先朝獻陵幸行今焉三十有二年矣其時隨駕諸臣中今訓將爲軍士房承旨華留爲宮官矣吏判及刑判何年登第乎文淳曰臣則丁亥登科而未爲隨駕矣得臣曰臣則丙戌登科而亦未陪從矣上曰左相則何年爲初仕乎秉模曰辛卯年爲初仕矣上曰吏兵曹戊子年隨駕官單子持入也景煥承命出回奏曰吏曹隨駕官單子則持入而兵曹則未及搜來矣上曰入之覽訖敎曰其時光恩副尉及完伯文衡諸人皆爲隨駕而戶判家先卿亦以禮參陪從戶判知之乎鎭寬曰未能記得矣上曰舟橋之役幾日當告竣耶文淳曰七八日則似當訖役矣得臣曰崔必恭自臣曹更爲嚴問多般曉諭則其迷惑可謂愈往愈甚少無覺悟之意故招致渠之父兄使之曉諭限以日字則以爲時日之間猝難責效而過限後渠輩更當來告云此等難化之民須施當律然後庶可有懲後之地矣上曰此是不足責之流也在前則口然而心不悟今番則必使革心之地好矣厥漢所爲甚可笑若當貧窮則謂以覺悟以圖得食之路旣已得食則輒又依舊此不過無恒心之類也得臣曰誠是頑民之無識者也鎭寬曰時囚罪人申光輅當爲議處而此囚所坐事關係甚重恐不可使次堂擧行矣上曰申光輅事所關誠非細大臣亦聞知乎秉模曰臣等果未聞知矣上曰月前海伯以白翎鎭緣坐罪人徹錫渰死事啓聞而蓋徹錫卽逆坦之應坐而乙亥獄事特蒙先朝恩典用全家徙邊之律止於島配矣及夫癸未逆壎之獄又起至於差送繡衣而所謂徹錫者又爲拿來仍卽發配大抵壎坦之罪其所關至爲嚴重則凡其干連宜嚴防守而道臣狀啓中以爲厥漢釣魚海邊脫屣掛竿不知去處仍失屍體搜覓不得云云而狀辭論列未免循例國體所在豈可成說乎該僉使姑無論道臣事極爲迃闊矣秉模曰道臣事誠駭然矣臣等今始聞知而旣聞之後不可仍置該道臣當施重勘矣上曰該道數遞甚爲可悶矣時秀曰緣坐罪人之見失云云前所未聞萬萬駭然矣鎭寬曰此誠前所未有之事道臣事誠萬萬不成說矣秉模曰今聞禁堂以白翎前僉使申光輅議處事有所仰達而凡係島配安置之類雖尋常干連其所檢飭固當十分嚴謹況此罪人徹錫以逆坦逆壎之姪間又逮鞫特蒙先朝曠蕩之恩只以緣坐移配則關係何等至重而其子所告因釣出往仍致渰死屍體浮出而日暮未及拯得云者藉使實狀如此其爲驚駭已無可言證參盤覈之道搜拯檢驗之節尤不容一刻少緩而前後狀辭極其泛忽便同循例不可但以疎率論該僉使該府自當照法嚴繩該道臣不可以遞易之難有所寬恕黃海監司曺允大爲先罷職令該府拿問嚴處何如上曰依爲之出擧條龍輔曰奉安閣所奉文蹟今旣移奉於禮曹矣本曹所奉文蹟則移奉於大廳內似好矣書九曰大廳後面有分閤小軒似合奉安之所矣上曰唯上曰向於敬奉閣役事時見計士中如敎授者不爲待令只令年少不鍊熟者擧行誠駭然矣在昔肅廟朝及先朝別例房擧行急於星火而計士輩皆戰慄奔走矣近來則此輩非但擧行之駭然行步亦甚遲緩此後則嚴飭也鎭寬曰今番計士輩擧行誠爲駭然臣亦不勝惶悚矣秉模曰臣於伊時見計士輩之不嫺於工役自語于心曰此輩之生疎蓋緣久無土木之役而然足可以書諸史冊垂示來後也云而在前之如是神速可見列聖朝紀綱之嚴今日之不能嫺鍊亦非委靡頹惰而然竊不勝欽歎矣命臺諫進前惠寬曰三司合啓及兩司合啓以諫院不備不得仰陳憲府則無傳啓矣仍就座尙愚曰賓對時上番玉堂之隨入卽是格例而今日賓對副校理南履翼旣在直中謂有身病不爲登筵事甚未安推考修撰曺允遂以下番替當入侍亦違格例一體推考何如上曰依爲之出擧條仍敎曰上番旣有身病則應敎使之入直可也命書榻敎曰玉堂番次苟簡云未肅拜玉堂許遞今日政差出待下批牌招入直敎文淳曰驪牧之代無論文武須以可合久任人差送爲好而海伯之代誰有可合者乎文淳曰近來守令差擬亦難其人至於道伯則可合之人猝難思得矣命備堂先退尙愚曰諸臣擧條若於一張啓下則出頒朝紙之時例不得抄刪而昨日來待諸臣入侍擧條中如軍兵磨鍊等事在前亦有不出朝報者今亦只取其可合頒布者出朝報何如上曰依爲之出擧條命退承史以次退出